PROKAL.CO, Saumur-umur Utuh -ngaran asal sambat nang manulis wal lah- hanyar partama kali marasai nang ngarannya naik pasawat.
Kekanak sikung ni harian tu handak tulak ka luar kota lawan kekawalannya. Kesahnya Utuh lawan kekawalannya tu handak balibur.
Utuh nang kada suah naik pasawat, hancap naik ka pasawat mambuntuti seberataan kekawalannya. Utuh kada ampih teheran-heran imbah masuk ka pasawat.
Semuaan dilihati Utuh tarmasuk wadah pilot. Utuh nang kada tahu ni sampai handak duduk di higa pilot. Utung haja kekawalannya memadahi Utuh, amun kada bisa ditimbai Utuh kaluar pasawat.
Kada handak supan sabab kalakuan Utuh. kawalnya manuntun Utuh ka wadanya duduk. Imbah tu mamasangkan sabuk pangaman.
Utuh nang duduk tapisah lawan kawalanya, pina himung banar sabab di higanya tu duduk cewe bungas nang maulah Utuh bakalakuan kaya urang rancak naik pasawat.
Sampai pasawat mandarat lawan berataan panumpang pasawat turunan. Utuh kada jua bagarak. Inya tatap manjaga gengsi di higa cewe bungas tu.
Semuaan panumpang turun, tapi Utuh kada jua bagarak. Maka cewe nang duduk di higanya tu sudah bajauh.
"Tuh, kenapa ikam kada turun," sambat kawalnya nang bebulik naik ka pasawat mangiau Utuh.
"Satumat. Masih hibak urang antre turun pasawat," ujar Utuh pina mesti.
"Urang mana. habis dah, sisa ikam haja," ujar kawalnya sarik.
"Iya kah. Astaga. Bukai nah sabuk ni. Unda kada tahu mambuka," sambat Utuh.
"Astaga. Kada kawa mambuka sabuk pangaman ni kah nang maulah ikam batajak di pesawat," sambat kawalnya nang maulah muha Utuh habang.(oke/nha)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn